projecte-aina/catalan_government_crawling huggingface dataset:
El proper curs, 2020-2021, hi haurà nous instituts arreu del territori per donar resposta a l'increment de població escolar a l'etapa de secundària.
Aquest increment s'aconseguirà amb centres de nova creació, fruit del desglossament d'altres centres o de la creació de nous instituts escola.
Pel que fa als instituts de nova creació, el curs que ve n'hi haurà cinc de nous a Catalunya, un dels quals serà al Maresme-Vallès Oriental: l'Institut Professional de Turisme Eqüestre del Maresme (Santa Susanna), un centre específic de formació professional.
La resta de centres seran: l'Institut Vilafranca 2 (Vilafranca del Penedès), l'Institut Vapor del Fil (Barcelona), l'Institut Nou Palafrugell (Palafrugell), i l'Institut de Peralada (Peralada).
També es crea, arran d'una fusió entre dues escoles, un nou centre d'educació infantil i primària, l'Escola Voltregà.
Quant a la formació professional, hi haurà tres centres que es desglossaran dels instituts dels quals formaven part i passaran a ser específics d'ensenyaments d'FP: l'Institut de l'Esport de Barcelona, l'Institut Centre d'Esports de Muntanya del Pallars (La Pobla de Segur) i l'Institut d'Estudis Professionals Aqüícoles i Ambientals de Catalunya (Sant Carles de la Ràpita).
Es pot trobar més informació al respecte a les següents notes de premsa, agrupades per serveis territorials.
El curs 2020-2021 hi haurà a Catalunya 5 instituts de nova creació —un d'ells específic de formació professional— i 29 nous instituts escola.
Primer cicle formatiu públic de Catalunya en ensenyaments d'arts escèniques
Nou institut de secundària a Vilafranca del Penedès
4 nous instituts escola a Badalona, l'Hospitalet de Llobregat i Santa Coloma de Gramenet
L'Institut La Vall de Tenes s'incorporarà a la xarxa pública d'educació
Batxillerat professionalitzador de 3 anys
L'escola El Temple de Tortosa passarà a ser un institut escola
El Departament d'Educació ajorna tots els tràmits relacionats amb el procediment de preinscripció i matriculació de l'alumnat de tots els ensenyaments, en totes les etapes.
El Departament està treballant per tal que els diferents processos de preinscripció i matriculació es puguin dur a terme amb totes les garanties.
Al mateix temps, es treballa per tal d'adequar els tràmits pensant en les circumstàncies actuals.
S'informarà sobre el nou calendari d'actuacions tant aviat com sigui possible.
Els Departaments d'Educació i de Treball, Afers Socials i Famílies garanteixen els ajuts de menjador a l'alumnat beneficiari de les beques i a menors usuaris dels serveis d'intervenció socioeducativa amb servei d'àpat, a través de l'habilitació de targetes moneder en un acord assolit amb CaixaBank.
En total són 140.000 targetes per a infants usuaris del servei de menjador i 20.000 per als menors usuaris dels serveis d'intervenció socioeducativa amb servei d'àpat.
Les targetes moneder es començaran a distribuir a partir dels propers 2 o 3 dies, a través dels Ajuntaments i dels Consells Comarcals.
Es carregarà a cada família l'import de la prestació diària pel total de dies que duri el tancament.
Els dos departaments estan acabant d'ultimar l'operatiu que pugui fer possible el lliurament a les famílies i properament es concretaran les instruccions definitives.
D'aquesta manera, Educació i Treball, Afers Socials i Famílies volen assegurar als infants que més necessitats tenen el fet de poder continuar disposant de l'ajut del menjador, malgrat que les escoles estan tancades.
Aquesta mesura tindrà efecte fins que el Govern de la Generalitat suspengui les mesures preventives extraordinàries adoptades en el marc de l'activació del Pla d'Actuació del PROCICAT per malalties emergents en motiu de l'impacte del COVID-19.
Les famílies d'alumnes del segon cicle d'educació infantil, primària i secundària obligatòria podran fer la preinscripció entre el 23 de març i l'1 d'abril de 2020.
Aquestes són les dates del procés de preinscripció per aquests ensenyaments que estableix el Departament d'Educació per al curs escolar 2020-2021.
També es determina el període de matriculació del segon cicle d'educació infantil i dels ensenyaments obligatoris.
Així, fins a 1r ESO, la matrícula es podrà fer del 16 al 22 de juny de 2020; i a partir de 2n d'ESO, entre el 29 de juny al 3 de juliol ( tenint en compte que l'avaluació extraordinària serà del 18 al 23 de juny).
Alhora, s'avancen les dates aproximades de preinscripció per als ensenyaments postobligatoris de batxillerat i cicles formatius de formació professional.
Amb aquest avançament informatiu de les dates, els centres educatius ja podran tenir una aproximació per preparar la propera preinscripció.
La resta de dates de la preinscripció i matrícula d'aquests ensenyaments, així com els calendaris de la resta d'ensenyaments, es concretaran quan es faci pública la resolució que regula tot el procés, a través del Diari Oficial de la Generalitat de Catalunya.
Els Premis Extraordinaris de Batxillerat constitueixen el reconeixement oficial dels mèrits dels alumnes que demostren una preparació d'excel·lència en aquesta etapa educativa.
En l'edició d'enguany, el conseller d'Educació, Josep Bargalló, ha lliurat els Premis en un acte al Palau Reial de Pedralbes, en què 43 alumnes han rebut aquesta distinció, 26 noies i 17 nois.
El Departament d'Educació i el projecte XNET han signat un acord de col·laboració per treballar vers l' excel·lència del procés de digitalització de les escoles a llarg termini en àmbits com les suites educatives, la privadesa de les dades i l' aprofundiment en la tecnocultura.
Aquest acord neix a partir d'una proposta feta per un grup de mares i pares i XNET al Departament d' Educació, amb qui s'ha estat negociant al llarg de l'últim any.
La digitalització de l'entorn educatiu, especialment a través de l'adopció d'entorns de treball en línia, la privacitat de les dades i la ciberseguretat i l'educació en la tecnocultura són qüestions clau en l'agenda educativa actual.
L'acord parteix de les tres línies d'acció abans mencionades que s'aniran treballant de manera conjunta i implementant en diferents fases d'execució.
Donada l'actual situació d'extraordinarietat que viuen les escoles causada pel Covid19, en aquest moment cal donar resposta de manera prioritària a les necessitats immediates que tenen els centres educatius de Catalunya; mentrestant XNET començarà a preparar la planificació.
La fase de treball conjunt es posarà en marxa quan acabi el curs escolar.
XNET no rep cap remuneració per aquest pla, que és un pla de treball conjunt.
Els alumnes, sobretot en els canvis d'etapa educativa, necessiten d'un bon acompanyament.
El context actual de crisi sanitària per la covid-19 ens ha fet canviar els hàbits i la manera d'actuar: per exemple, aquest any s'ha suspès el Saló de l'Ensenyament.
Aquesta situació ens porta a buscar noves formes de comunicació i és en aquest context que el Departament d'Educació posa en funcionament un servei d'informació i orientació acadèmica virtual, Al teu costat en la tria educativa, adreçat a estudiants que cursen quart d'ESO i que s'inicia el dia 18 de maig.
Aquest servei, complementari de la tasca que ja es fa des dels centres educatius, vol ser un canal més de suport per a aquells que més ho necessiten.
Els objectius d'aquest projecte són posar a disposició de l'alumnat i les seves famílies tota la informació de l'oferta educativa dels ensenyaments postobligatoris, en llenguatge i formats virtuals pensats per a alumnes a partir de 16 anys, i oferir un servei d'orientació acadèmica virtual personalitzada.
Aquests objectius es concreten, pel que fa a la informació, en un nou espai al web del Departament d'Educació, que conté vídeos animats sobre els diferents itineraris formatius (després de l'ESO i també si no s'assoleix l'ESO), vídeos de presentació dels diferents ensenyaments amb possibilitat de fer consultes en línia, preguntes freqüents que sorgeixen a l'hora de triar els estudis futurs, novetats per al curs 2020-2021, dates a tenir en compte (preinscripció, proves).
Tot això sense oblidar el web Estudiar a Catalunya, amb la informació completa de tots els ensenyaments (informació general, modalitats, cicles, accés, sortides acadèmiques i professionals, etc.).
Pel que fa a l'orientació, es posa en funcionament un telèfon gratuït per oferir un servei d'orientació personalitzada als alumnes que ho necessitin i les seves famílies, entre el 18 i el 29 de maig, amb l'assessorament d'un centenar de professionals experts en la matèria, per donar-los el seu suport.
El Departament d'Educació impulsa un projecte d'informació i orientació acadèmica virtual que començarà a funcionar el 18 de maig.
El Departament d'Educació indemnitzarà a les empreses que presten el servei de menjador i de transport escolar en centres de titularitat del Departament i que no poden prestar-los pel tancament de centres a causa del COVID-19.
A través d'un seguit de resolucions, Educació, com administració titular de la competència sobre aquests serveis en els centres de la seva titularitat, assumirà les compensacions econòmiques pels danys i perjudicis que hagin suportat efectivament les empreses i entitats que els presten.
S'establirà una indemnització per al servei de menjador escolar contractat pel Departament, pels Consells Comarcals, per les associacions de mares i pares d'alumnes o pels ajuntaments per compensar el desequilibri econòmic que hagin patit les empreses o entitats prestadores del servei com a conseqüència del tancament dels centres educatius.
En el cas dels contractes subscrits pels ens locals, les indemnitzacions que aquests hagin reconegut en relació amb aquests contractes es tindran en compte en les corresponents liquidacions del curs 2019/2020 entre els consells comarcals i el Departament d'Educació per a gestió d'aquests serveis.
Educació també assumirà la compensació dels danys i perjudicis en relació amb els serveis de menjador gestionats per associacions de mares i pares.
Aquesta compensació s'atorgarà mitjançant una convocatòria extraordinària adreçada a les AMPA que gestionen el menjador escolar del seu centre, la qual s'obrirà un cop finalitzat el tancament de centres.
Amb l'objectiu de garantir que els treballadors i treballadores dels menjadors escolars afectats per expedients de regulació temporal d'ocupació per causa de força major puguin mantenir les seves retribucions durant el període de suspensió temporal dels seus contractes, ha inclòs entre els costos indemnitzables el complement salarial que les empreses hagin abonat efectivament als seus treballadors durant la suspensió.
La resolució referent al servei de transport escolar estableix continuar amb el pagament dels contractes de transport gestionats pels Consells Comarcals i l'Àrea Metropolitana de Barcelona.
A aquests efectes s'estableix el pagament en concepte de bestreta a compte en el 75% de la facturació mensual prevista en el desenvolupament ordinari d'aquests serveis.
L'abonament es portarà a terme des de la data de suspensió dels contractes i, a la finalització del període de suspensió, es produirà la regularització definitiva dels pagaments.
El Departament d'Educació, a través d'una resolució, ha establert els criteris d'orientació per al professorat per tal que pugui regular les pràctiques a les empreses de l'alumnat dels ensenyaments professionalitzadors, aturades a causa del COVID-19.
D'aquesta manera, Educació vol assegurar que l'alumne que cursa aquests estudis pugui obtenir el títol en finalitzar el curs, i així poder continuar amb la seva formació i/o incorporació al món laboral.
Els criteris de regulació de les pràctiques en empreses enfront la nova situació incidirà en l'alumnat d'FP que fa la Formació en Centres de Treball (FCT), d'FP en la modalitat dual, d'ensenyaments esportius, d'arts plàstiques i disseny, d'arts escèniques, i de mobilitat internacional i Erasmus.
La flexibilització es concreta en funció de les característiques de cadascun dels ensenyaments.
Formació en Centres de Treball (FCT)
Atès que la suspensió de les pràctiques impossibilitarà realitzar les hores mínimes establertes per a cadascun dels ensenyaments professionalitzadors, la direcció del centre educatiu es pot plantejar alguna de les dues possibilitats seqüenciades:
També es concreten les mesures pels casos on l'alumnat hagi fet una part de les hores de pràctiques d'FCT; i pels que encara no les hagin començat a fer.
En la situació actual es recomana als centres educatius que proposin a les empreses i alumnat que cursen la modalitat dual la suspensió de l'acord formatiu, a l'espera de reprendre l'estada.
Aquest fet no implica l'extinció de l'acord formatiu, sinó que s'actua igual que amb la resta de treballadors de l'empresa.
També es pot optar per modificar l'activitat de l'alumne a través del teletreball amb acceptació de les parts, si es comunica el canvi al centre educatiu i es garanteix el seguiment del tutor o tutora d'empresa.
Alumnat de mobilitat internacional i Erasmus
Se suspèn la mobilitat internacional temporalment fins que finalitzi l'actual situació d'alarma.
L'alumnat podrà fer l'estada a l'empresa en modalitat de teletreball, en el cas que ja hagi iniciat l'estada, o bé què no hagi pogut tornar a Catalunya, i l'estada no hagi quedat suspesa en el país de destí.
Els criteris també tenen en compte, en la situació actual d'excepcionalitat, que poden sorgir casos on no serà possible aplicar les mesures anunciades.
És per aquest motiu, i amb l'objectiu de no perjudicar a cap alumne, que s'autoritza la junta d'avaluació a prendre les decisions oportunes, valorant les possibilitats de completar els horaris previstos a les diverses vies disponibles.
*Es poden consultar més detalls sobre els diferents criteris en el document adjunt a la nota.
Fotografia Premis Extraordinaris de Batxillerat
Un total de 43 alumnes catalans han estat guardonats aquesta tarda amb els Premis Extraordinaris de Batxillerat del passat curs 2018-2019.
Els premis són un reconeixement oficial a l'excel·lència dels estudiants que van superar segon de batxillerat el curs passat amb les millors qualificacions de Catalunya.
Els alumnes guardonats van dur a terme, el passat 26 de juny, unes proves comunes realitzades en diferents centres educatius.
El conseller d'Educació, Josep Bargalló, ha lliurat els premis en un acte al Palau Reial de Pedralbes.
Dels 43 alumnes guardonats -26 noies i 17 nois-, un total de 26 alumnes cursaven el passat curs el batxillerat de l'àmbit científic-tecnològic i 17 de l'humanístic social.
Els alumnes que han obtingut el premi són els següents:
Jesuïtes Casp - Sagrat Cor de Jesús, de Barcelona
Mare de Déu dels Àngels, de Barcelona
Institut Escola Costa i Llobera, de Barcelona
Jesuïtes Sant Gervasi - Infant Jesús, de Barcelona
Institut Ítaca, de Sant Boi de Llobregat
Episcopal-Mare de Déu de l'Acadèmia, de Lleida
Jesuïtes Sarrià - Sant Ignasi, de Barcelona
Institut Mediterrània, del Masnou
Institut Angeleta Ferrer i Sensat, de Sant Cugat del Vallès
Els premis suposen un estímul per als alumnes i alhora són una mostra de la constància i compromís pel treball compartit entre alumnat, professorat i família.
Els guanyadors quedaran exempts de les taxes universitàries durant el primer curs, obtindran una plaça gratuïta durant el curs que ve a l'Escola Oficial d'Idiomes i una estada en un centre de recerca de referència.
A més, poden optar al Premi Nacional de Batxillerat que atorga el Ministeri d'Educació entre els guanyadors de la resta de l'estat.
Per accedir a les proves els alumnes han d'haver cursat i superat els dos cursos de batxillerat, haver finalitzat aquest estudis a Catalunya i tenir una qualificació mitjana de tot el batxillerat igual o superior a 8,75.
En l'edició d'enguany s'hi han presentat a examen un total de 694 alumnes per a les tres modalitats a concurs -la modalitat d'humanitats i ciències socials, la de ciències i tecnologia, i la d'arts-, fet que suposa 50 alumnes més que l'edició anterior.
Les proves per optar als Premis Extraordinaris de Batxillerat s'estructuren en tres parts.
La primera consisteix en un comentari crític sobre un tema d'interès general de la realitat social, històrica o cultural.
En la segona l'alumne ha d'exposar el propi punt de vista sobre un tema en la primera llengua estrangera cursada per l'alumne en el batxillerat.
I en la darrera prova cal respondre qüestions proposades sobre la matèria de modalitat que ha triat l'alumne en fer la inscripció, en funció de la modalitat de batxillerat cursada.
La prova de Tecnologia Industrial consisteix en l'anàlisi d'una situació actual relacionada amb aquesta matèria.
A partir de textos, dades i gràfics relacionats amb la situació plantejada, es demanarà als alumnes que elaborin un text en el qual hauran d'aplicar els seus coneixements per descriure i analitzar alguns dels processos, factors i implicacions del context proposat.
Es demanarà als alumnes la seva opinió coherentment argumentada sobre algun aspecte rellevant de la situació descrita a l'enunciat.
Els alumnes han de portar regle graduat i calculadora (no s'autoritza l'ús de les que portin informació emmagatzemada o que puguin transmetre-la).
La prova consisteix en la redacció d'un o diversos textos que donin resposta a les qüestions plantejades en un context de la vida real.
Per a la redacció del text, s'hauran d'utilitzar els coneixements i la comprensió dels continguts de la matèria de Química del segon curs de batxillerat.
Els alumnes han de portar regle graduat i calculadora (no s'autoritza l'ús de les que portin informació emmagatzemada o que puguin transmetre-la).
La prova consisteix a resoldre un problema contextualitzat en què el coneixement i la comprensió dels continguts matemàtics del segon curs del batxillerat seran les eines matemàtiques que caldrà posar en joc per resoldre'l.
En definitiva, es tracta d'aplicar el raonament matemàtic amb la finalitat de resoldre problemes en situacions diverses.
Els alumnes han de portar regle graduat i calculadora (no s'autoritza l'ús de les que portin informació emmagatzemada o que puguin transmetre-la).
La prova de Llatí consta de dos exercicis: la traducció d'un fragment de prosa i la redacció d'un escrit acadèmic sobre aspectes del món romà amb vigència actual.
Se'n valorarà la correcció ortogràfica, l'adequació lèxica, la cohesió de les idees i la coherència amb què estigui estructurat.
Es proposaran diversos documents de suport –tant textuals com gràfics– que caldrà fer servir de forma creativa per donar contingut a l'escrit acadèmic demanat.
Es permet l'ús del diccionari de llatí, inclòs l'apèndix gramatical.
La prova de Grec consta de dos exercicis: la traducció d'un fragment de prosa àtica i la redacció d'un escrit acadèmic sobre aspectes del món grec amb vigència actual.
Se'n valorarà la correcció ortogràfica, l'adequació lèxica, la cohesió de les idees i la coherència amb què estigui estructurat.
Es proposaran diversos documents de suport –tant textuals com gràfics– que caldrà fer servir de forma creativa per donar contingut a l'escrit acadèmic demanat.
Es permet l'ús del diccionari de grec, inclòs l'apèndix gramatical.
Les matèries d'arts, Dibuix Artístic, Dibuix Tècnic i Fonaments de les Arts, parteixen d'un mateix encàrrec inicial, d'un mateix punt de partida.
L'alumne haurà de realitzar un escrit justificant el disseny de la proposta que implica la integració d'un seguit de coneixements sobre les arts i haurà, també, de representar gràficament a través d'un guió, esbós o croquis els elements que formen el seu projecte.
Els alumnes han de portar estris de dibuix per a tècnica seca.
Els alumnes han de desenvolupar les idees sobre les qüestions plantejades basant-se en el seu coneixement de la matèria d'Economia d'Empresa i relacionant-hi els sabers adquirits durant el batxillerat.
En el plantejament de la prova es pot incloure documentació de partida (textos, articles, gràfics, quadres, etc.) i indicacions específiques.
Es valorarà l'aportació d'exemples i/o dades, l'establiment d'hipòtesis quan sigui necessari per desenvolupar les idees, i la utilització d'eines empresarials i/o models econòmics per interpretar i/o presentar la informació.
També es tindrà en compte la coherència argumentativa, la capacitat de relacionar idees i la capacitat d'establir conclusions.
La prova estarà formada per 2 o 3 exercicis, preferentment del tipus estudi de cas o supòsit pràctic, i inclourà dos àmbits:
Els alumnes han de portar calculadora (no s'autoritza l'ús de les que portin informació emmagatzemada o que puguin transmetre-la).
Les matèries d'arts, Dibuix Artístic, Dibuix Tècnic i Fonaments de les Arts, parteixen d'un mateix encàrrec inicial, d'un mateix punt de partida.
Se situa l'alumne davant un repte artístic que ha de materialitzar/concretar a través de solucions tècniques, responent/solucionant els diferents exercicis proposats.
Els alumnes han de portar joc d'escaires, regle, plantilles de corbes, compàs, llapis de grafit, portamines, goma, cinta adhesiva, calculadora (no s'autoritza l'ús de les que portin informació emmagatzemada o que puguin transmetre-la), etc.
Les matèries d'arts, Dibuix Artístic, Dibuix Tècnic i Fonaments de les Arts, parteixen d'un mateix encàrrec inicial, d'un mateix punt de partida.
En aquesta prova haurà de concretar un procés d'esbós analític en diferents fulls A4, raonat gràficament per tal de resoldre una proposta definitiva en A3 que, fent ús del dibuix descriptiu, permeti demostrar competències en la representació d'espais i figures.
Els alumnes han de portar fulls de paper DIN A4 80 g/m 2 per fer esbossos, full de paper DIN A3 d'aquarel·la de gra fi d'aproximadament 300 g/m 2 per fer l'original, llapis grafit, estris de dibuix (regles, goma d'esborrar), llapis de colors, llapis de colors aquarel·lables, pinzell amb dipòsit d'aigua, caixa d'aquarel·les, retolador pinzell, retoladors, retoladors aquarel·lables.
La prova de Ciències de la Terra i del Medi Ambient consisteix en l'anàlisi d'una situació actual relacionada amb aquesta matèria.
A partir de textos, dades i gràfics relacionats amb la situació plantejada, es demanarà als alumnes que elaborin un text en el qual hauran d'aplicar els seus coneixements per descriure i analitzar alguns dels processos, factors i implicacions del context proposat.
Com a conclusió del text, es demanarà als alumnes la seva opinió coherentment argumentada sobre algun aspecte rellevant de la situació descrita a l'enunciat.
Els alumnes han de portar regle o escaire d'uns 20 cm de llargada, un transportador d'angles, llapis de colors i calculadora (no s'autoritza l'ús de les que portin informació emmagatzemada o que puguin transmetre-la).
La prova de Biologia consisteix a redactar un text coherent, ben estructurat, en què es responguin algunes qüestions relacionades amb algun tema actual de rellevància científica.
L'estudiant ha de desenvolupar les idees, argumentar i exemplificar casos fent servir els seus coneixements en biologia a partir d'un context determinat.
Aquest context estarà constituït per un seguit de documentació (notícia, article divulgatiu, dades...) sobre la qual es fonamentaran les preguntes.
Es valorarà el coneixement científic i l'aplicació en el context proposat, l'ús de la terminologia científica, la síntesi, la coherència, i la capacitat de relacionar les idees i d'argumentar.
La prova consisteix a redactar un text argumentatiu en què es defensi el propi punt de vista sobre un tema.
Es valora la capacitat analítica, la creativitat i l'originalitat de les idees, el rigor argumental, així com la fluïdesa en l'expressió escrita i el domini del vocabulari i de la sintaxi.
El text haurà de tenir de 400 a 450 paraules.